Hawies kry toe Cheetah-sege vóór KersfeesDie Cheetahs het gisteraand kliphard verdedig om hul eerste sege weg van die huis in dié weergawe van die Guinness Pro14 te behaal. Foto: Twitter. Die Cheetahs se William Small-Smith het vóór gisteraand se Guinness Pro14-wedstryd teen die Ospreys gesê dat die Vrystaters weer wil voel soos in die dae toe hulle onstuitbaar, vroeër in die seisoen, op Bloemfontein was. Sedert hul heldedade in Suid-Afrika het Hawies Fourie se troepe nogal in Europa gesukkel en Small-Smith het basies vir ’n sege in Wallis as Kersgeskenk gevra. Maar die was eerder die mannemoed van die Cheetah-span wat vir daardie geskenk gesorg het, as Kersvader wat homself deur die Vrystaat-skoorsteen moes wikkel. Small-Smith het die openingsdrie van die wedstryd gedruk, tog was die besoekers steeds met 8-10 agter toe die fluitjie vir rustyd geblaas het. Hulle het egter die enigste drie van die tweede helfte gedruk toe Wilmar Arnoldi ná ’n rolmaalbeweging oorgeval het. Hoewel ’n strafskop net voor die einde hulle voorsprong na vyf punte gerek het, moes hulle steeds verbete verdedig het. Die Cheetahs het die wa deur die drif getrek en uiteindelik met 18-13 ’n spogoorwinning weg van die huis behaal. Puntemakers: Cheetahs: Drieë: Wilmar Arnoldi en William Small-Smith. Doelskop: Tian Schoeman. Strafskoppe: Ruan Pienaar en Schoeman. Ospreys: Drie: Ma’afu Fia. Doelskop: Luke Price. Strafskoppe: Price (2). Die Kings het goed baklei en drieë deur Erich Cronje en Scott van Breda het gewys waartoe hulle in staat is, maar die tuisspan het vroeg in die tweede helfte reeds hul bonuspuntdrie gedruk. Tog is die Oos-Kapenaars glad nie meer die kanonvoerspan van ouds nie en op ’n stadium moes Connacht 102 duikslae teenoor die Kings se 38 uitgevoer het. Puntemakers: Connacht: Drieë: Bundee Aki, Finlay Bealham, John Porch (2). Doelskoppe: Conor Fitgerald (2). Kings: Drieë: Erich Cronje en Scott van Breda. Doelskop: Van Breda.